Gru-ongeluk eis 4; polisie ondersoek strafbare manslag‘n Foto van die toneel op die R37 tussen Lebowakgomo en Polokwane (Foto: Verskaf) Vier mense van Polokwane in Limpopo is dood nadat twee motors Saterdag om middernag op die R37 tussen Lebowakgomo en Polokwane reg van voor gebots het. Lt.kol. Moatshe Ngoepe, woordvoerder van die polisie, sê die ongeluk is glo veroorsaak toe ŉ motor teen die verkeer in die verkeerde baan gery het. “ŉ Rooi Mazda met drie insittendes was op pad na Lebowakgomo toe ŉ wit Hyundai, wat in die teenoorgestelde rigting gery het, in die verkeerde baan op die Mazda afgepyl gekom het. Die bestuurder van die Mazda het uit die pad probeer swenk, maar dit was te laat,” sê Ngoepe. Drie insittendes van die Mazda en die bestuurder van die Hyundai is dood. Die oorledenes was teen Sondagoggend nog nie uitgeken nie. Ngoepe sê die polisie ondersoek ŉ saak van strafbare manslag.